Dennis Man a confirmat nu numai prin golul înscris în meciul România – Irlanda de Nord, ci prin întreaga prestație solidă avută, că este la această oră cel mai buni jucător român. Fotbalistul transferat de Parma de la FCSB pentru suma de 13 milioane de euro valorează acum cel puțin dublu, el fiind liderul de necontestat în Serie B și pentru echipa de club aflată pe primul loc.
Dacă Parma stă acolo sus cocoțată, cu mari șanse să revină în Serie A la final de sezon, un merit deosebi revine lui Dennis Man care a marcat 13 goluri în acest sezon și a oferit numeroase pase decisive coechipierilor. Explozia incontestabilă a românului l-a transformat în idolul tifosilor de pe Ennio Tardini care cer conducerii sub nici o formă să nu vândă vedeta.
Însă, de mult, fotbalul nu mai este un simplu sport și este de așteptat ca Dennis Man să reprezinte la vară o afacere excelentă pentru Parma. Asta pentru că, pe lângă Borussia Dortmund, interes recunoscut oficial pentru jucătorul român îl mai au trei mari puteri din Serie A: AC Milan, AS Roma și mai ales Juventus. Cea din urmă speră să îl aducă pe Man profitând de prezența lui Gianluigi Buffon.
Buffon, cel care a fost până la aproape 42 de ani, cel mai de succes portar italian, și-a început cariera la Parma. De acolo, a ajuns pentru aproape întreaga carieră, exceptând un intermezzo la 38 de ani la PSG, numărul 1 la Juventus. Acum, se află în stafful Parmei cu rol de conducere și Juve speră ca Gigi să pună fostul său club pe locul 1 la priorități în privința cluburilor interesate de internaționalul român.
Acest interes a fost dezvoltat pe larg și de una dintre publicațiile online ale torinezilor, Jmania.it, care scrie un amplu articol: "Buffon îl aduce la Juve: Vlahovic va avea un nou partener în atac. Vine din Serie B, dar este un viitor câștigător al Balonului de Aur", titrează Jmania.it.
"Federico Chiesa şi Yildiz sunt doi coechipieri excelenţi pentru Dusan Vlahovic, dar din sezonul viitor li s-ar putea alătura un alt tânăr talent. Acesta este Dennis Man, un lider autentic al unei echipe, Parma, care zboară spre revenirea în Serie A.
Man este una dintre certitudinile echipei lui Fabio Pecchia, cu performanţe excelente, care au atras atenţia unor cluburi de top. Este jucătorul cu cele mai multe driblinguri reuşite în Serie B, dar şi cel mai bun marcator al celor de la Parma în toate competiţiile, în acest sezon, cu 13 reuşite în 29 de meciuri.
Parma a investit 13 milioane de euro pentru a-l transfera în 2021 de la Steaua București (n.r.- FCSB). Pentru formația gialloblu, acum, este important să-i reînnoiască înțelegerea care expiră în iunie 2025, pentru a-l putea vinde cu o sumă mare.
Există interes pentru el de la unele echipe din Serie A, inclusiv de la Juventus, cu Gianluigi Buffon care l-a avut coechipier şi care ar putea fi intermediarul în eventualele negocieri, dar este dorit și de nemţii de la Borussia Dortmund".